แรงงาน 17 องค์กร เคลื่อนขบวนจากสนามหลวงถึงกระทรวงแรงงาน ยื่นข้อเรียกร้องวันแรงงานแห่งชาติ 8 ข้อต่อนายกรัฐมนตรี
บรรยากาศวันแรงงานแห่งชาติ ปีนี้จัดขึ้นที่กระทรวงแรงงาน ถือว่าคึกคักอย่างมาก หลังจากสถานการณ์โควิด-19 ที่งดจัดกิจกรรมรวมกลุ่มเป็นเวลา 2 ปี สำหรับปีนี้รัฐบาลอนุญาตให้มีกิจกรรมภายใต้มาตรการป้องกันการแพร่ระบาดของโรคโควิด-19 อย่างเคร่งครัด โดยบรรยากาศตั้งแต่ช่วงเช้ามีการทำบุญถวายภัตตาหารเช้าแด่พระภิกษุสงฆ์ จำนวน 9 รูป เนื่องในวันแรงงานแห่งชาติ จากนั้นได้จัดเสวนา เรื่อง "เศรษฐกิจยุคโควิดมีผลกระทบกับแรงงานและค่าจ้างอย่างไร" ในส่วนของริ้วขบวนวันแรงงานที่มีการเคลื่อนริ้วขบวนรถยนต์ของผู้ใช้แรงงานจากสภาองค์การลูกจ้างแห่งประเทศไทย 15 แห่ง สหพันธ์แรงงานรัฐวิสาหกิจแห่งประเทศไทย และกลุ่มแรงงานนอกระบบ 17 องค์กร เคลื่อนริ้วขบวนเทิดพระเกียรติ และริ้วขบวนผู้ใช้แรงงานออกจากสนามหลวงมุ่งหน้ามายังกระทรวงแรงงาน ถ.มิตรไมตรี เขตดินแดง กรุงเทพมหานคร โดยมีผู้ใช้แรงงานเข้าร่วมกิจกรรมจำนวนมาก เพื่อยื่นข้อเรียกร้องวันแรงงานแห่งชาติ ซึ่งมีพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดงาน และรับข้อเรียกร้องจากผู้ใช้แรงงาน สำหรับข้อเรียกร้องของสภาองค์การลูกจ้างที่ยื่นให้นายกรัฐมนตรี มีทั้งหมด 8 ข้อ เช่น ให้รัฐบาลรับรองอนุสัญญาองค์การแรงงานระหว่างประเทศฉบับที่ 87 ว่าด้วยเสรีภาพในสมาคมและคุ้มครองสิทธิในการรวมตัว และฉบับที่ 98 ว่าด้วยเรื่องสิทธิในการรวมตัวและเจรจาต่อรอง ,ให้รัฐบาลเร่งดำเนินการนำร่าง พ.ร.บ.แรงงานสัมพันธ์ พ.ศ. ..ฉบับแก้ไขเข้าสู่รัฐสภาเร่งด่วน ,ขยายวงเงินเพื่อลดหย่อนภาษีเงินได้ที่ลูกจ้างได้รับก้อนสุดท้าย ตาม พ.ร.บ.คุ้มครองแรงงาน จากฐาน 300,000 บาท เป็น 500,000 บาท ,ให้รัฐบาลเพิ่มเติม พ.ร.บ.คุ้มครองแรงงาน พ.ศ.2541 อาทิ หามาตรการให้สถานประกอบการที่รับเหมาช่วงปฎิบัติตามกฏหมาย ,ให้ปฎิรูปแก้ไขประกันสังคม เช่น ปรับฐานการรับเงินบำนาญ ให้มีอัตราเริ่มต้น 5,000 บาท ,ให้รัฐบาลเร่งออกกฎหมายคุ้มครอง ส่งเสริมและพัฒนาคุณภาพแรงงานนอกระบบ และให้มีสิทธิ์จัดตั้งองค์กรได้ และจัดระบบกองทุนสวัสดิการเพื่อเลี้ยงชีพให้กับลูกจ้างรัฐวิสาหกิจให้เทียบเคียงกับระบบสวัสดิการภาคราชการและภาคเอกชน ซึ่งข้อเรียกร้องก็เป็นความหวังของผู้ใช้แรงงาน ที่ต้องการจะเห็นการเปลี่ยนแปลงที่เกิดขึ้นเพื่อคุณภาพชีวิตที่ดีขึ้น